PMIndiaData/PMIndiaSum huggingface dataset:
சர்வதேச செவிலியர்கள் தினத்தன்று, நமது பூமியை ஆரோக்கியமாக வைத்திருப்பதில் முக்கியப் பங்கு வகிக்கும் செவிலியர்களுக்குப் பிரதமர் பாராட்டு

சர்வதேச செவிலியர்கள் தினத்தன்று, நமது பூமியை ஆரோக்கியமாக வைத்திருப்பதில் முக்கியப் பங்கு வகிக்கும் செவிலியர்களைப் பிரதமர் திரு நரேந்திர மோடி பாராட்டியுள்ளார். பிரதமர் வெளியிட்டுள்ள டுவிட்டர் செய்தியில் கூறியிருப்பதாவது: “நமது பூமியை ஆரோக்கியமாக வைத்திருப்பதில் செவிலியர்கள் முக்கியப் பங்கு வகிக்கிறார்கள். அவர்களது அர்ப்பணிப்பும், கருணையும் போற்றத்தக்கது. சர்வதேச செவிலியர்கள் தினம் என்பது, மிகவும் சவாலான சூழ்நிலைகளிலும் அவர்களது அளப்பரிய பணிகளுக்காக அனைத்து செவிலியர்களையும் பாராட்டும் நாளாகும்.”
தேசிய சரக்குப் போக்குவரத்துக் கொள்கையை வெளியிட்டார் பிரதமர்

புதுதில்லியின் விக்யான் பவனில் தேசிய சரக்குப் போக்குவரத்துக் கொள்கையை பிரதமர் திரு நரேந்திர மோடி இன்று வெளியிட்டார். நிகழ்ச்சியில் பேசிய அவர், இந்தியாவை வளர்ந்த நாடாக மாற்றும் லட்சியத்தை நிறைவேற்றுவதில் தேசிய சரக்குப் போக்குவரத்துக் கொள்கையின் அறிமுகம் குறிப்பிடத்தக்க நடவடிக்கையாக அமையும் என்று கூறினார். “கடைசி மைல் வரை விரைவான விநியோகத்தை உறுதி செய்வது, போக்குவரத்து சம்பந்தமான சவால்களுக்கு முற்றுப்புள்ளி வைப்பது, நேரத்தை சேமிப்பது, உற்பத்தியாளர்களின் செலவை குறைப்பது மற்றும் வேளாண் பொருட்கள் வீணாவதை தடுப்பதற்கு ஆக்கபூர்வமான முயற்சிகள் மேற்கொள்ளப்பட்டது. அதுபோன்ற நடவடிக்கைகளுள் ஒன்றுதான் இன்று அறிமுகப்படுத்தப்பட்டுள்ள தேசிய சரக்குப் போக்குவரத்துக் கொள்கை”, என்று அவர் தெரிவித்தார். உலகளவில் ஐந்தாவது மிகப்பெரிய பொருளாதாரமாக வளர்ச்சி அடைந்துள்ள இந்தியாவில் சூழ்நிலை வேகமாக மாறி வருவதாக பிரதமர் குறிப்பிட்டார். “மேக் இன் இந்தியா மற்றும் தற்சார்பு இந்தியா என்ற எதிரொலி எங்கும் ஒலிக்கிறது. மிகப்பெரிய ஏற்றுமதி இலக்குகளை இந்தியா நிர்ணயிப்பதோடு, அவற்றை நிறைவேற்றியும் வருகிறது. உற்பத்தி மையமாக இந்தியா வளர்ச்சி பெறுவது என்பது உலக நாடுகளின் மத்தியில் நிலைத்தன்மையை ஏற்படுத்தி வருகிறது. உற்பத்தியுடன் கூடிய ஊக்குவிப்புத் திட்டத்தை நாம் ஆய்வு செய்தால், உலக நாடுகள் அதனை ஏற்றுக் கொள்வதை நம்மால் அறிய முடியும்”, என்றார் அவர். இதுபோன்ற சூழலில் தேசிய சரக்குப் போக்குவரத்துக் கொள்கை அனைத்துத் துறைகளிலும் புதிய ஆற்றலை ஏற்படுத்தும் என்று பிரதமர் நம்பிக்கை தெரிவித்தார். சாகர்மாலா, பாரத்மாலா போன்ற திட்டங்கள் முறையான உள்கட்டமைப்பு மேம்பாட்டிற்கான சரக்குப் போக்குவரத்து இணைப்பை மேம்படுத்துவதற்காக அர்ப்பணிக்கப்பட்ட பிரத்தியேக சரக்கு வழித்தடங்களின் பாதைகளை விரைவுபடுத்தியதாக பிரதமர் எடுத்துரைத்தார். இந்திய துறைமுகங்களின் மொத்த கொள்ளளவு கணிசமாக அதிகரித்துள்ளதையும், சரக்குக் கப்பல்கள் திரும்பும் நேரம் சராசரியாக 44 மணி நேரத்தில் இருந்து 26 மணி நேரமாகக் குறைக்கப்பட்டிருப்பதையும் திரு மோடி சுட்டிக்காட்டினார். ஏற்றுமதியை ஊக்குவிப்பதற்காக 40 விமான சரக்கு முனையங்கள் அமைக்கப்பட்டுள்ளன. 30 விமான நிலையங்களில் குளிர் பதப்படுத்தும் வசதிகள் ஏற்படுத்தப்பட்டுள்ளன. “நீர்வழி வாயிலாக சுற்றுச்சூழலுக்கு உகந்த மற்றும் மலிவான போக்குவரத்து வசதிகளை அளிக்க முடியும் என்பதால் நாட்டில் பல்வேறு புதிய நீர்வழி போக்குவரத்து சேவைகள் கட்டமைக்கப்பட்டு வருகின்றன”, என்று பிரதமர் மேலும் கூறினார். “உள்கட்டமைப்பு மேம்பாடு, வர்த்தகத்தின் விரிவாக்கம் மற்றும் வேலைவாய்ப்புகளை அதிகரிப்பதற்கு தேசிய சரக்குப் போக்குவரத்துக் கொள்கையில் அபரிமிதமான சாத்தியம் உள்ளது. இந்த வாய்ப்புகளை நாம் அனைவரும் ஒன்றிணைந்து பயன்படுத்த வேண்டும்”, என்று கேட்டுக்கொண்டு பிரதமர் தமது உரையை நிறைவு செய்தார். மத்திய வர்த்தகம் மற்றும் தொழில்துறை அமைச்சர் திரு பியூஷ் கோயல், மத்திய சாலைப் போக்குவரத்து மற்றும் நெடுஞ்சாலைகள் அமைச்சர் திரு நிதின் கட்கரி, மத்திய சிவில் விமானப் போக்குவரத்து அமைச்சர் திரு ஜோதிராதித்ய சிந்தியா, மத்திய ரயில்வே அமைச்சர் திரு அஸ்வினி வைஷ்ணவ், மத்திய துறைமுகம், கப்பல் போக்குவரத்து மற்றும் நீர்வழிகள் அமைச்சர் திரு சர்பானந்தா சோனோவால், மத்திய கல்வி அமைச்சர் திரு தர்மேந்திர பிரதான், மத்திய வர்த்தகம் மற்றும் தொழில்துறை இணையமைச்சர் திரு சோம் பிரகாஷ் மற்றும் பலர் நிகழ்ச்சியில் கலந்து கொண்டார்கள். மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://www.pib.gov.in/PressReleasePage.aspx?PRID=1860192
இங்கிலாந்து அரசர் மூன்றாம் சார்லசுடன்  பிரதமர் தொலைபேசி மூலம் உரையாடல்

இங்கிலாந்து அரசர் மூன்றாம் சார்லசுடன் பிரதமர் திரு நரேந்திர மோடி இன்று தொலைபேசி மூலம் உரையாடினார். மூன்றாம் சார்லஸ் இங்கிலாந்து அரசராக பதவி ஏற்ற பிறகு, பிரதமர் முதல் முறையாக தொலைபேசி மூலம் உரையாடி சிறந்த முறையில் கோலோச்சுவதற்காக தமது வாழ்த்துகளைத் தெரிவித்தார். இரு நாட்டுக்கும் முக்கியத்துவம் வாய்ந்த விஷயங்கள் இந்த உரையாடலில் இடம் பெற்றிருந்தது. குறிப்பாக காலநிலை மாற்றம் குறித்த நடவடிக்கை, பல்லுயிர் பாதுகாப்பு, எரிசக்தி மாற்றத்திற்கு நிதி உதவி செய்வதற்கான புத்தாக்க தீர்வுகள் போன்றவைகள் இதில் அடங்கும். இந்த விஷயங்களில் இங்கிலாந்து அரசரின் அக்கறை மற்றும் இணைந்து செயலாற்றும் தன்மை குறித்து பிரதமர் தனது பாராட்டுதல்களைத் தெரிவித்துள்ளார். இந்தியாவின் ஜி-20 தலைமைத்துவத்தின் முக்கியத்தும் குறித்து இங்கிலாந்து அரசருக்கு சுருக்கமாக பிரதமர் விளக்கம் அளித்துள்ளார். குறிப்பாக டிஜிட்டல் முறையில் பொதுமக்கள் சேவைகளை பரவலாக்குவது தொடர்பான நடவடிக்கைகள் சம்பந்தமாக பிரதமர், தெளிவுப்படுத்தியுள்ளார். மேலும், சுற்றுச்சூழலுக்கு தகுந்த வாழ்வியல் முறைத்திட்டத்தை இந்தியா எவ்விதம் முன்னெடுத்து செல்கிறது என்பது பற்றியும் இங்கிலாந்து அரசரிடம் எடுத்துக் கூறினார். இங்கிலாந்தில் உள்ள இந்திய வம்சாவழியினர், இரு நாடுகளுக்கும் இடையே ஒரு இணைப்புப் பாலமாக செயல்பட்டு இருதரப்பு உறவுகளை மேம்படுத்தும் வழியில் சிறப்பாக செயல்பட்டு வருவதாக தலைவர்கள் தெரிவித்துள்ளனர்.
புனித பிரான்சிஸ் சேவியர் திருநாளையொட்டி கோவா மக்களுக்கு பிரதமர் வாழ்த்து

புனித பிரான்சிஸ் சேவியர் அன்பின் திருநாளையொட்டி கோவா மக்களுக்கு பிரதமர் திரு நரேந்திர மோடி வாழ்த்துத் தெரிவித்துள்ளார். பிரதமர் வெளியிட்டுள்ள ட்விட்டர் பதிவில், “ புனித சேவியர் திருநாளையொட்டி, கோவாவைச் சேர்ந்த எனதருமை சகோதரிகள் மற்றும் சகோதரர்களுக்கு நல்வாழ்த்துகள். இந்த நன்னாளில் நமது சமுதாயத்தில் நல்லிணக்கம் மற்றும் சகோதரத்துவ உணர்வு மேலோங்கட்டும்” என்று தெரிவித்துள்ளார். —–
உத்கல் தினம் – ஒடிசா மாநிலம் உதய தினம்: பிரதமர் வாழ்த்து

ஒடிசா மாநிலம் உதய தினத்தை முன்னிட்டு பிரதமர் திரு நரேந்திர மோடி தமது வாழ்த்துகளை தெரிவித்துள்ளார். ”ஒடிசாவின் சிறந்த பாரம்பரியம் மற்றம் கலாச்சாரம் குறித்து நாடு பெருமை கொள்கிறது. பல்வேறு துறைகளின் உயரங்களை தொட்டு, நாட்டின் வளர்ச்சிப் பாதையில் அழிக்க முடியாத இடத்தை ஒடிசா மாநில மக்கள் அமைத்துள்ளனர். ஜெகன்னாத் நாம் அனைவரையும் ஆசிர்வதிக்கட்டும். வருங்காலங்களில் வளர்ச்சியின் உயரத்தை தொட வேண்டும் என்று ஒடிசா மக்களை வாழ்த்துகிறேன்” என்று பிரதமர் தனது வாழ்த்துச் செய்தியில் கூறியுள்ளார்.
அமைப்பு தினத்தை முன்னிட்டு சி.ஆர்.பி.எஃப் வீரர்களுக்கு பிரதமர் வாழ்த்து

மத்திய ரிசர்வ் காவல் படையின் (சி.ஆர்.பி.எஃப்) அமைப்பு தினத்தை முன்னிட்டு அதன் வீரர்களுக்கும், அவர்களின் குடும்பத்தினருக்கும் பிரதமர் திரு நரேந்திர மோடி வாழ்த்து தெரிவித்துள்ளார். பிரதமர் ட்விட்டர் பதிவில் கூறியிருப்பதாவது: “சி.ஆர்.பி.எஃப் @crpfindia வீரர்களுக்கும், அவர்களின் குடும்பத்தினருக்கும் அமைப்பு தின நல்வாழ்த்துகள். தனது அசைக்க முடியாத துணிச்சல், பிரத்யேகமான சேவையால் சி.ஆர்.பி.எஃப், தனித்துவம் வாய்ந்த படையாக விளங்குகிறது. பாதுகாப்பு சவால்களை எதிர்கொள்வதாக இருந்தாலும், மனிதாபிமான சேவைகளில் ஈடுபடுவதாக இருந்தாலும் சி.ஆர்.பி.எஃப்-ன் பணி, பாராட்டுக்குரியது.”
டைம்ஸ் நவ் தொலைக்காட்சியின் வியத்தகு இந்தியர்கள் 2016 விருதுகளை பிரதமர் வழங்கினார்.

பிரதமர் திரு நரேந்திர மோடி அவர்கள், “டைம்ஸ் நவ்” தொலைக்காட்சியின் வியத்தகு இந்தியர்கள் 2016 விருதுகளை இன்று வழங்கினார். பல்வேறு நெருக்கடிகளுக்கிடையில் வெற்றிகளை சந்தித்த இந்தியர்களை அங்கீகரிக்கும் வகையில் அந்த விருதுகள் வழங்கப்பட்டன. அந்நிகழ்ச்சியில் பேசிய பிரதமர், விருது பெற்றவர்கள், ஒரு வைரம் உலகத்தால் அங்கீகரிக்கப்படும் முன் பல்வேறு படிமங்களைக் கடந்து வெற்றி பெறுவதைப் போன்று, வெற்றி பெற்றுள்ளதாக குறிப்பிட்டார். இந்தியாவின் பல்வேறு கதைகள், அதிகாரம் மிக்கவர்கள் மற்றும் ஆளும் வர்க்கத்தைச் சேர்ந்தவர்களைச் சுற்றியே உள்ளது என்று வருத்தம் தெரிவித்தார் பிரதமர். வாழ்வில் பல்வேறு நெருக்கடிகளைச் சந்தித்தவர்கள், நெருக்கடிகளுக்கிடையில் சமுதாயத்துக்காக பணியாற்றியவர்களை சமுதாயம் வெகு அரிகவே அங்கீகரிப்பதாக கூறினார் பிரதமர். பல்வேறு சிறந்த மனிதர்களை, சமூக பொறுப்பு வாய்ந்த நபர்களை உருவாக்கிய ஒரு ஆசிரியர் பெரும்பாலும் யாராலும் அறியப்படாதவராகவே இருப்பார். ஆனால், ஒரு சாதாரண இளைய அரசியல்வாதி அனைவராலும் அறியப்படுகிறார் என்றார் பிரதமர். உலகெங்கும் வெற்றி பெற்றவர்களில் பெரும்பாலானோர், தனிப்பட்ட நெருக்கடிகளை தாண்டி, பல்வேறு கடினமான சூழல்களை வெற்றி கொண்டு, சமுதாயத்துக்கு தங்கள் பங்கை ஆற்றியவர்களாகவே உள்ளனர் என்றார் பிரதமர். இந்தியாவின் வரலாற்றையும் புராதான கதைகளையும், ராமாயணத்தையும் மகாபாரதத்தையும் நினைவுகூர்ந்த பிரதமர், பாஞ் ப்யாரஸ் மற்றும் மராத்தா போர் வீரர்கள், சத்ரபதி சிவாஜியின் ராணுவத்தில் இருந்தனர் என்று கூறினார். விருது பெற்றவர்களை அடையாளம் கண்டு உலகுக்கு வெளிச்சம் போட்டுக் காட்டியதற்காக, டைம்ஸ் நவ் தொலைக்காட்சிக்கு பாராட்டு தெரிவித்த பிரதமர், விருது பெற்றவர்களின் பணி, மற்றவர்களுக்கு ஊக்கமாக அமையும் என்றார். விருது பெற்றவர்களுக்கும் பிரதமர் வாழ்த்து தெரிவித்தார்.
விமானப் போக்குவரத்து துறையில் ஒத்துழைப்புக்கு இந்தியா-ஸ்பெயின் இடையே புரிந்துணர்வு ஒப்பந்தம் மேற்கொள்ள மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் மத்திய அமைச்சரவைக் கூட்டம் நடைபெற்றது. இதில், விமானப் போக்குவரத்து அமைப்பில் ஒத்துழைப்புக்காக இந்தியா-ஸ்பெயின் இடையே புரிந்துணர்வு ஒப்பந்தம் மேற்கொள்ள ஒப்புதல் அளிக்கப்பட்டது. இந்த புரிந்துணர்வு ஒப்பந்தம் இந்தியாவுக்கும், ஸ்பெயினுக்கும் இடையே விமானப் போக்குவரத்து உறவில் முக்கிய மைல்கல்லாக இருக்கும். இதன்மூலம், இரு நாடுகளுக்கும் இடையே மிகப்பெரிய அளவில் வர்த்தகம், முதலீடு, சுற்றுலா மற்றும் கலாச்சார பரிமாற்றங்கள் அதிகரிப்பதற்கு வாய்ப்பு ஏற்படும்.
மண்டல பயோ டெக்னாலஜி மையங்கள் சட்டம் 2015 பாராளுமன்றத்தில் அறிமுகம்

பிரதமர் திரு நரேந்திர மோடி அவர்கள் தலைமையில் கூடிய மத்திய அமைச்சரவை, ஃபரீதாபாத்தில், மண்டல பயோ டெக்னாலஜி மையத்தை ஏற்படுத்துவதற்கான சட்டத்தை பாராளுமன்றத்தில் அறிமுகப்படுத்த ஒப்புதல் அளித்தது. புதிதாக உருவாக்கப்பட உள்ள பயோ டெக்னாலஜி மையத்துக்கு ஒரு சட்டபூர்வ அங்கீகாரத்தை அளிக்கவும், அதற்கு தன்னாட்சி அதிகாரத்தை வழங்கவும், பயோ டெக்னாலஜி துறையில் கல்வி, ஆராய்ச்சி மற்றும் பயிற்சிக்காக ஒரு முக்கியத்துவம் வாய்ந்த தேசிய மையமாக உருவாக்குவதும், இச்சட்டத்தின் நோக்கமாகும். மத்திய அமைச்சரவையின் ஒப்புதலின்படி, ஒரு ஆணை மூலமாக இந்த மையம் நவம்பர் 2008ல் ஏற்கனவே நிறுவப்பட்டு விட்டது. தற்போது இந்த மையம், என்சிஆர் பயோடெக் அறிவியல் மையம் பரீதாபாத்தில் இருந்து செயல்பட்டு வருகிறது. தற்போதைய இந்த மசோதாவால் எவ்விதமான நிதிச் செலவும் ஏற்படப் போவதில்லை. நுண்ணுயிரி மருந்துகள், கண்டுபிடிப்பு அறிவியல், நேனோ அறிவியல், மருந்துகள், இமேஜிங் தொழில்நுட்பம், பயிர் அறிவியல், பயோ பொறியியல், நுண்ணுயிர் பொருட்கள், அறிவுசார் காப்புரிமை, தொழில்நுட்ப மாற்றம், போன்ற துறைகளில் உள்ள மனிதவள குறைபாடுகளை நிவர்த்தி செய்யும் வகையில், இந்த மையம் ஆராய்ச்சி மற்றும் பயிற்சி தொடர்பான விவகாரங்களின் மையமாக செயல்பட்டு வருகிறது. பயோடெக்னாலஜி துறையில் ஒத்துழைப்பில் தெற்காசிய நாடுகளுக்கான(சார்க்) மையமாகவும், குறிப்பாக ஆசிய பகுதியிலும், மனிதவளத் தேவைகளை பூர்த்தி செய்யும் வகையிலும் இந்நிறுவனம் செயல்படுகிறது. உயிரியல் மற்றும் பயோ டெக்னாலஜியில் உள்ள பல்வேறு துறைகளின் இணைப்பாக செயல்படும் இந்த மையம், இத்துறைகளில் ஆராய்ச்சி மற்றும் கல்விக்கான மையமாக செயல்படுகிறது. இந்தியாவிலும், இந்தப் பகுதியிலும், கல்வி மற்றும் ஆராய்ச்சியில் புதிய திட்டங்களை வகுத்தெடுக்கவும், அவற்றை இதர பல்கலைகழகங்கள் பயன்படுத்திக் கொள்ளும் வகையிலும் இந்நிறுவனம் செயல்படுகிறது.
`மான் கி பாத் 2.0′-வில் பிரதர் திரு. மோடி 10வது உரை

`மான் கி பாத் 2.0′-வில் 10வது உரையாற்றிய பிரதமர் திரு. நரேந்திர மோடி, கடுமையான முடிவுகள் எடுக்க நேர்ந்தமைக்காக மன்னிப்பு கேட்டுக்கொண்டார். கோவிட் -19க்கு எதிரான போரில் இதுபோன்ற கடுமையான முடிவுகள் தேவைப்படுவதாக அவர் கூறினார். வானொலி மூலம் நாட்டு மக்களுக்கு இன்று உரையாற்றிய பிரதமர், இந்திய மக்களைப் பாதுகாப்பாக வைத்திருக்க வேண்டியது முக்கியம் என்று குறிப்பிட்டார். இந்திய மக்கள் ஒன்றுபட்டு கோவிட்-19ஐ விரட்டியடிப்பார்கள் என்று அவர் நம்பிக்கை தெரிவித்தார். “முடக்கநிலை சூழல் மக்களையும், அவர்களுடைய குடும்பத்தினரையும் பாதுகாப்பாக வைத்திருக்கும். இந்த விதிமுறையை கடைபிடிக்காதவர்களுக்குப் பிரச்சினைகள் வரும்” என்று அவர் எச்சரிக்கை விடுத்தார். முடக்கநிலை காரணமாக மக்கள், குறிப்பாக ஏழை மக்கள் எதிர்கொள்ளும் கடினமான சூழ்நிலைகளுக்காக வருந்துவதாகப் பிரதமர் கூறினார். மக்களின் நிலையைப் புரிந்து கொள்வதாகத் தெரிவித்த அவர், இந்தியா போன்ற 130 கோடி மக்கள் தொகை கொண்ட பெரிய நாட்டில் கொரோனாவுக்கு எதிரான போரில், இதைவிட வேறு வழி கிடையாது என்று தெரிவித்தார். உலகில் நடக்கும் விஷயங்களைப் பார்த்தால், இது வாழ்வா சாவா என்ற போராட்ட நேரமாக இருப்பதால், இதுபோன்ற கடுமையான நடவடிக்கைகளை மேற்கொள்ள வேண்டியதாயிற்று என்று பிரதமர் கூறினார். “ Evam Evam Vikar, api tarunha Saadhyate Sukham” “என்ற பழமொழியை அவர் மேற்கோள் காட்டினார். “ஒரு நோயும், அதற்கான காரணியும் முளையிலேயே கிள்ளி எறியப்பட வேண்டும்” என்பது இதன் அர்த்தம். பின்னாட்களில் அது குணப்படுத்த முடியாத நிலைக்கு மாறிவிட்டால், சிகிச்சை அளிப்பது கடினமாகிவிடும் என்றும் அவர் குறிப்பிட்டார். கொரோனா வைரஸ் ஒட்டுமொத்த உலகையே சிறைப்படுத்திவிட்டது என்றார் அவர். “அறிவுக்கு, விஞ்ஞானத்துக்கு, பணக்காரர்கள் மற்றும் ஏழைகளுக்கு, பலசாலிகள் மற்றும் பலவீனமானவர்கள் என எல்லோருக்கும் அது சவாலாக உள்ளது. அது எந்த ஒரு நாட்டின் எல்லைக்கும் உட்பட்டதாக இல்லை. மதம் அல்லது பருவநிலை வித்தியாசத்தையும் அது பார்க்கவில்லை” என்றார் பிரதமர். மனித இனத்தையே அழித்துவிட வேண்டும் என்று உறுதிபூண்டிருப்பதைப் போல இந்த வைரஸ் செயல்படுவதால், அதற்கு ஒரு முடிவு கட்டியாக வேண்டும் என்ற உறுதியில், மனிதகுலத்தினர் அனைவரும் ஒன்றுபட்டுப் போராட வேண்டிய அவசியம் உள்ளது என்று பிரதமர் திரு. மோடி அழைப்பு விடுத்தார். முடக்கநிலை காலத்தை கடைபிடிப்பது மற்றவர்களுக்கு உதவுவதற்கான செயல்பாடு அல்ல; உங்களை நீங்களே பாதுகாத்துக் கொள்வதற்கான நடைமுறை என்றார் அவர். லட்சுமணன் கோட்டை தாண்டாமல் இருப்பது தனிப்பட்ட முறையிலும் அவர்களுடைய குடும்பத்தினருக்கும் வரக்கூடிய பல காலங்கள் நல்லதாக இருப்பதற்கான கட்டுப்பாடு என்று அவர் தெரிவித்தார். பிரச்சினையின் தீவிரம் புரியாத காரணத்தால், சிலர் முடக்கநிலை அமலை மீறி வருகிறார்கள் என்று அவர் கூறினார். முடக்கநிலை உத்தரவை பின்பற்றுமாறு அவர்களை பிரதமர் கேட்டுக்கொண்டார். இல்லாவிட்டால் கொரோனா வைரஸ் தொற்றை அழிப்பது நமக்கு சிரமம் ஆகிவிடும் என்று அவர் எச்சரிக்கை விடுத்தார். “Aarogyam Param Bhagyam, Swasthyam Sarwaarth Sadhanam” என்ற பழமொழியை அவர் நினைவுகூர்ந்தார். நல்ல ஆரோக்கியம் என்பது மிகப் பெரிய அதிர்ஷ்டம் என்ற இதன் அர்த்தத்தை வலியுறுத்திய பிரதமர், உலகில் ஆரோக்கியம் மட்டுமே மகிழ்ச்சிக்கான ஒரே வழி என்று தெரிவித்தார்.
இதர பிற்படுத்தப்பட்டோர் துணை வகைப்பாட்டு ஆணையத்தின் நீட்டிப்புக்கு மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் மத்திய அமைச்சரவைக் குழு புதன்கிழமை கூடியது. மத்திய பட்டியலில் இதர பிற்படுத்தப்பட்டோர் குறித்த வகைப்பாட்டை ஆராயும் ஆணையத்தின் காலத்தை 2018, ஜூலை 31ம் தேதி வரையில் நீட்டிப்பதற்கு ஒப்புதல் அளிக்கப்பட்டது. தற்போது இதற்கான காலக்கெடு ஜூன் 20 ஆகும். இதர பிற்படுத்தப்பட்டோரை வகைப்படுத்துவதற்காக அமைக்கப்பட்ட ஆணையம் மாநில அரசுகள், மாநில பிற்படுத்தப்பட்டோர் ஆணையங்கள், பல்வேறு சாதி அமைப்புகள், பிற்படுத்தப்பட்ட சமுதாயத்தைச் சேர்ந்த மக்கள் ஆகிய பலதரப்பட்டவர்களிடம் ஆய்வு நடத்தியது. உயர்கல்வி நிறுவனங்களில் சேர்க்கப்பட்டோரில் இதர பிற்படுத்தப்பட்டோர், மத்திய அரசுப் பணிகளிலும் மத்திய அரசு நிறுவனங்களிலும், அரசுத் துறை வங்கிகள், நிதி நிறுவனங்களிலும் பணியமர்த்தப்பட்ட இதர பிற்படுத்தப்பட்டோர் குறித்து சாதி வாரியான ஆவணங்கள், பதிவேடுகளையும் ஆணையம் பெற்று பரிசீலித்தது. திரட்டப்பட்ட தரவுகள் குறித்து விரிவான பார்வைக்காக ஜூலை 31ம் தேதி வரையில் ஆணையம் நீட்டிப்புக் கோரியுள்ளது.
டாக்டர். பி.ஆர். அம்பேத்கரின் நினைவகத்திற்காக தேசிய நூற்பாலை கழகத்திடமுள்ள இந்து-6ஆம் எண் ஆலை நிலத்தில் 12 ஏக்கர் நிலத்தை மகாராஷ்டிர அரசிற்கு மாற்றிக் கொடுப்பதற்கான நிபந்தனைகளுக்கு          மத்திய அமைச்சரவை ஒப்புதல்

பிரதமர் திரு. நரேந்திர மோடி அவர்கள் தலைமையில் கூடிய மத்திய அமைச்சரவை டாக்டர். பி.ஆர். அம்பேத்கரின் நினைவகத்தைக் கட்டுவதற்காக தேசிய நூற்பாலை கழகத்திடம் உள்ள இந்து -6ஆம் எண் ஆலைக்குரிய நிலத்தில் 12 ஏக்கர் பரப்பளவு கொண்ட நிலத்தை மகாராஷ்டிர மாநில அரசுக்கு மாற்றித் தருவதற்கான விதிமுறைகள் மற்றும் நிபந்தனைகள் ஆகியவற்றுக்கு தனது ஒப்புதலை வழங்கியது. பின்னணி: லட்சக்கணக்கான இந்தியர்கள் வந்து வணங்கிச் செல்லும் பாரத ரத்னா டாக்டர். பாபா சாகேப் அம்பேத்கர் அவர்கள் நல்லடக்கம் செய்யப்பட்ட இடம் தேசிய நூற்பாலை கழகத்தின் கைவசம் உள்ள இந்து 6ஆம் எண் ஆலைக்குச் சொந்தமான நிலத்திற்கு மிக அருகில் உள்ளது. இந்து -6ஆம் எண் ஆலைக்குரிய நிலத்தில் 12 ஏக்கர் நிலத்தை டாக்டர். பாபா சாகேப் அம்பேத்கர் அவர்களுக்கு பொருத்தமான வகையில் நினைவாலயத்தைக் கட்டுவதற்கென, 1995ஆம் ஆண்டின் நலிந்த நெசவாலைகள் (தேசியமயமாக்கம்) திருத்தச் சட்டத்தின் 11அ பிரிவின்கீழ் கூறப்பட்ட வகையில் இழப்பீடு செலுத்துவதன் மூலம் மகாராஷ்டிர மாநில அரசிடம் ஒப்படைப்பது என்று மத்திய அமைச்சரவை ஏற்கனவே ஒப்புதல் அளித்திருந்தது. மேலும் இந்திய அரசு, மகாராஷ்டிர மாநில அரசு மற்றும் தேசிய நூற்பாலைக் கழகம் ஆகியவற்றுக்கு இடையேயான முத்தரப்பு புரிந்துணர்வு ஒப்பந்தம் ஒன்றுக்கும் அது தனது அனுமதியை வழங்கியிருந்தது.
சிபிஎஸ்இ தேர்வுகளில் வெற்றிகரமாக தேர்ச்சி பெற்ற 12ம் வகுப்பு மாணவர்களுக்கு பிரதமர் வாழ்த்து

சிபிஎஸ்இ தேர்வுகளில் வெற்றிகரமாக தேர்ச்சி பெற்ற 12ம் வகுப்பு மாணவர்களுக்கு பிரதமர் திரு நரேந்திர மோடி வாழ்த்து தெரிவித்துள்ளார். அவர்களை இளம் நண்பர்களே என கூறிய பிரதமர் அவர்களின் பிரகாசமான, மகிழ்ச்சியான மற்றும் ஆரோக்கியமான எதிர்காலத்துக்கு வாழ்த்து தெரிவித்தார். இது குறித்து பிரதமர் வெளியிட்ட தொடர் சுட்டுரைகளில் கூறியிருப்பதாவது: ‘‘சிபிஎஸ்இ தேர்வுகளில் வெற்றிகரமாக தேர்ச்சி பெற்ற எனது இளம் நண்பர்களுக்கு வாழ்த்துகள். பிரகாசமான, மகிழ்ச்சியான மற்றும் ஆரோக்கியமான எதிர்காலத்துக்கு மனமார்ந்த வாழ்த்துகள். இன்னும் நன்றாக படித்து அதிக மதிப்பெண் பெற்றிருக்கலாம் என நினைப்பவர்களுக்கு நான் ஒன்று சொல்ல விரும்புகிறேன் – உங்கள் அனுபவத்திலிருந்து கற்றுக் கொள்ளுங்கள் மற்றும் தலை நிமிர்ந்து நில்லுங்கள். பிரகாசமான மற்றும் வாய்ப்பு நிறைந்த எதிர்காலம் உங்களுக்காக காத்திருக்கிறது. நீங்கள் ஒவ்வொருவரும் திறமையை உள்ளடக்கியவர்கள். உங்களுக்கு எப்போதும் என் வாழ்த்துகள். இந்தாண்டு 12ம் வகுப்பு மாணவர்கள், இதற்கு முன் ஏற்படாத சூழல்களை சந்தித்தனர். கல்வி உலகம், கடந்தாண்டு பல மாற்றங்களை கண்டது. ஆயினும், அவர்கள் புதிய இயல்பை பின்பற்றி, தங்களின் சிறந்த திறனை அளித்தனர். அவர்களால் பெருமிதம்.’’
17வது இந்திய – ஆசிய மெய்நிகர் மாநாட்டை ஒட்டி பிரதமரின் கருத்துகள்

நமஸ்தே, மாண்புமிகு பிரதமர் நிகுயென் சுவோன் பூக் அவர்களே, மதிப்புமிக்கவர்களே, ஒவ்வொரு ஆண்டும் நடந்ததைப் போல, இப்போது நாம் கைகளைக் கோர்த்துக் கொண்டு குடும்பப் படம் எடுத்துக் கொள்ள முடியாமல் போய்விட்டது. இருந்தாலும், மெய்நிகர் வசதி மூலம் நாம் எல்லோரும் சந்தித்திருப்பதில் நான் மகிழ்ச்சி அடைகிறேன். முதலில், ஆசியான் அமைப்பின் இப்போதைய தலைமைப் பொறுப்பில் உள்ள வியட்நாம் நாட்டுக்கும், தாய்லாந்துக்கும், ஆசியானில் இப்போது இந்தியாவின் ஒருங்கிணைப்பாளருக்கும் நான் பாராட்டுகளை தெரிவித்துக் கொள்கிறேன். கோவிட் பாதிப்பால் சிரமங்கள் உள்ள நிலையிலும், உங்கள் கடமைகளை நீங்கள் நன்றாகச் செய்திருக்கிறீர்கள். மதிப்புமிக்கவர்களே, இந்தியா மற்றும் ஆசியான் அமைப்பின் முக்கியத்துவமான பங்களிப்புகள் நமது வரலாற்றுபூர்வமான, பூகோள ரீதியிலான மற்றும் கலாச்சார பாரம்பரியங்களின் அடிப்படையில் உருவானதாக உள்ளன. ஆரம்பத்தில் இருந்தே கிழக்கை நோக்கிய செயல்பாடு என்ற கொள்கையைக் கருத்தில் கொண்டதாக ஆசியான் அமைப்பு உள்ளது. இந்தியாவுக்கும் ஆசியான் அமைப்புக்கும் இடையில் – இயல்பு ரீதியில், பொருளாதார, சமூக, டிஜிட்டல், நிதி, கடல்சார் துறைகள் என அனைத்து வகையான இணைப்புகளையும் துரிதப்படுத்துவதற்கு இதில் நாங்கள் உயர் முன்னுரிமை அளிக்கிறோம். கடந்த சில ஆண்டுகளில் நாம் இந்தத் துறைகளில் மிகவும் நெருக்கமாகி உள்ளோம் இன்றைய சந்திப்பு, காணொலி மூலமாக நடந்தாலும்கூட, இது நமது வேறுபாடுகளை மேலும் களைவதற்கு வழிவகுக்கும் என்று நான் நம்புகிறேன். இன்றைய கலந்தாடலுக்காக உங்கள் அனைவருக்கும் நான் மீண்டும் ஒரு முறை நன்றி கூறுகிறேன். ——-
சத்திரபதி சிவாஜி மகராஜின் பிறந்தநாளையொட்டி பிரதமர் அஞ்சலி

பிரதம மந்திரி திரு.நரேந்திர மோடி அவர்கள், சத்திரபதி சிவாஜி மகராஜின் பிறந்தநாளையொட்டி அஞ்சலி செலுத்தினார். “சிவாஜி மகராஜின் பிறந்தநாளையொட்டி அவரை வணங்குகிறேன். வீரம் மற்றும் தியாகமிக்க உயர்ந்த ஒருவர் இந்நாட்டில் பிறந்ததற்காக இந்தியா பெருமையடைகிறது. சிவாஜி மகராஜ் அனைத்திற்கும் மேலாக தனது மக்களின் நல்வாழ்வை கருதினார். அவர் சிறப்பான நிர்வாக திறன்களை கொண்ட சிறந்த ஆட்சியாளர் ஆவார். நாங்கள் சிவாஜி மகராஜின் கொள்கைகளை நிறைவேற்றுவதற்காக தொடர்ந்து பாடுபட்டு, அவர் பெருமை கொள்ளும் இந்தியாவை உருவாக்குவோம். சமீபத்தில், சிவாஜி மகராஜின் சிலையை அரபிக்கடலில் நிறுவுவதற்கான நிகழ்ச்சியில் கலந்துக் கொள்ளும் பெருமை பெற்றேன். நான் அந்நாளை என்றும் நினைவில் கொள்வேன்”, என பிரதமர் கூறியுள்ளார்.
மத்திய அரசின் கூடுதல் செயலாளர்கள் மற்றும் இணைச் செயலாளர்களுடன் பிரதமர் கலந்துரையாடல்

இந்திய அரசில் உள்ள 70-க்கும் மேற்பட்ட கூடுதல் செயலாளர்கள் மற்றும் இணைச் செயலாளர்களை பிரதமர் திரு.நரேந்திர மோடி, புதன்கிழமை சந்தித்து கலந்துரையாடினார். இதுபோன்று நடைபெற உள்ள 5 ஆலோசனைக் கூட்டங்களில், இது முதலாவதாகும். இந்த கலந்துரையாடலின்போது, டிஜிட்டல் மற்றும் சிறப்பான ஆளுமை, நிர்வாக வழிமுறைகள் மற்றும் நம்பகத்தன்மை, வெளிப்படைத்தன்மை, விவசாயிகளின் வருமானத்தை இரண்டு மடங்காக்குவது, திறன் மேம்பாடு, தூய்மை இந்தியா, நுகர்வோர் உரிமைகள், சுற்றுச்சூழல் பாதுகாப்பு, 2022-ம் ஆண்டில் புதிய இந்தியாவை கட்டமைத்தல் ஆகிய விவகாரங்கள் தொடர்பாக தங்களது அனுபவங்களை அதிகாரிகள் பகிர்ந்துகொண்டனர். குடிமக்களின் நலனுக்கும், அவர்களை திருப்திப்படுத்தவும் வளர்ச்சியுடன், சிறந்த ஆளுமையும் இணைந்து இருக்க வேண்டியது அவசியம் என்று பிரதமர் கூறினார். அதிகாரிகளுக்கு சிறந்த ஆளுமையே பிரதானமாக இருக்க வேண்டும் என்று அவர் வலியுறுத்தினார். சிறந்த பலன்களைப் பெறுவதற்கு அரசின் அனைத்துப் பிரிவுகளும் நல்லிணக்கத்துடனும், ஒன்றாகவும் இணைந்து பணியாற்ற வேண்டியது அவசியம் என்று பிரதமர் வலியுறுத்தினார். அனைத்து அதிகாரிகளும், முடிவுகளை எடுக்கும்போது, ஏழைகள் மற்றும் சாதாரண குடிமக்களை தங்களது மனதில் நிலைநிறுத்தி செயல்பட வேண்டும் என்று பிரதமர் கூறினார். நேர்மறையான எதிர்பார்ப்புகளுடன் இந்தியாவை உலகம் உற்றுநோக்குவதாக பிரதமர் தெரிவித்தார். புவி சமநிலைத்தன்மைக்கு வெற்றிகரமான இந்தியா அவசியம் என்று ஒட்டுமொத்த உலகமும் உணர்ந்துள்ளதாக அவர் தெரிவித்தார். இந்தியாவில் உள்ள சாதாரண குடிமக்களிடமும், சிறப்பாக செயல்பட வேண்டும் என்று வலுவான உள்ளுணர்வு இருப்பதாக பிரதமர் குறிப்பிட்டார். எளிமையான குடும்பத்தில் பிறந்த இளைஞர்கள், மிகவும் குறைவான வாய்ப்புகளைக் கொண்டே, போட்டித் தேர்வுகள் மற்றும் விளையாட்டுக்களில் சிறந்த நிலையை அடைந்துள்ளதாக அவர் குறிப்பிட்டார். இந்தத் திறமையை ஊக்குவிப்பதற்கான பணிகளை மேற்கொள்ள வேண்டும் என்று அதிகாரிகளை கேட்டுக் கொண்டார். தாங்கள் பணியில் சேர்ந்த முதல் மூன்று ஆண்டுகளில், தங்களுக்கு உள்ளே இருந்த ஆர்வத்தையும், உற்சாகத்தையும் பிரதமர் நினைவுகூர்ந்தார். இது நாட்டின் நலனுக்காக சேவையாற்றுவதற்காக அதிகாரிகளுக்கு கிடைத்த தனிப்பட்ட வாய்ப்பு என்று பிரதமர் தெரிவித்தார். தடைகளை உடைத்தெறிந்து, அரசின் பல்வேறு துறைகளுக்கு இடையேயான தகவல் தொடர்பை வலுப்படுத்த வேண்டியது அவசியம் என்று பிரதமர் வலியுறுத்தினார். முடிவுகளை எடுப்பதில் வேகமாகவும், திறமையாகவும் செயல்பட வேண்டியது அவசியம் என்று அவர் குறிப்பிட்டார். நல்ல நோக்கத்துடன் நேர்மையான முறையில் எடுக்கப்படும் முடிவுகளை, மத்திய அரசு எப்போதுமே ஊக்குவிக்கும் என்று பிரதமர் தெரிவித்தார். இந்தியாவில் உள்ள மிகவும் பின்தங்கிய 100 மாவட்டங்களில் கவனம் செலுத்த வேண்டும் என்று அதிகாரிகளை அவர் கேட்டுக் கொண்டார். இதன்மூலம், பல்வேறு வளர்ச்சி குறியீடுகளிலும் தேசிய சராசரி அளவுக்கு இந்த மாவட்டங்களை கொண்டுவர முடியும் என்று பிரதமர் நரேந்திர மோடி தெரிவித்தார்.
ஜூலையில் 6 பில்லியன் யுபிஐ பரிவர்த்தனைகளுக்காக பிரதமர் பாராட்டு தெரிவித்துள்ளார்

2016-க்கு பின் முன்னெப்போதும் இல்லாத உயர் அளவாக ஜூலையில் மிகச்சிறந்த சாதனையாக 6 பில்லியன் யுபிஐ பரிவர்த்தனைகள் நடந்திருப்பதற்குப் பிரதமர் திரு நரேந்திர மோடி பாராட்டு தெரிவித்துள்ளார் . மத்திய நிதியமைச்சர் நிர்மலா சீதாராமனின் ட்விட்டருக்கு பதிலளித்து பிரதமர் கூறியிருப்பதாவது; “இது மிகப்பெரிய சாதனையாகும். புதிய தொழில்நுட்பங்களை ஏற்றுகொள்வதிலும், பொருளாதாரத்தை சீராக்குவதிலும் இந்திய மக்களின் கூட்டான முடிவை இது காட்டுகிறது. டிஜிட்டல் பணப்பரிவர்த்தனைகள் குறிப்பாக கொவிட்-19 பெருந்தொற்று காலத்தில் உதவியாக இருந்தது.”
இந்தியா-கென்யா இடையே வேளாண்மை மற்றும் அதுதொடர்பான துறைகளில் இருதரப்பு ஒத்துழைப்புக்கான புரிந்துணர்வு ஒப்பந்தத்துக்கு மத்திய அமைச்சரவை ஒப்புதல்

பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், இந்தியா-கென்யா இடையே வேளாண்மை மற்றும் அது தொடர்பான துறைகளில் புரிந்துணர்வு ஒப்பந்தம் மேற்கொள்வதற்கு ஒப்புதல் அளிக்கப்பட்டது. இந்த புரிந்துணர்வு உடன்படிக்கையின்படி இந்தத் துறைகளில், வேளாண்மை ஆய்வு, கால்நடை பராமரிப்பு மற்றும் பால்வளம், கால்நடை பண்ணை மற்றும் மீன் வளர்ப்பு, இயற்கை வள மேலாண்மை, அறுவடைக்கு பிந்தைய மேலாண்மை மற்றும் சந்தைப்படுத்துதல், மண் மற்றும் பாதுகாப்பு, நீர் மேலாண்மை, நீர்ப்பாசன அமைப்புகளை உருவாக்குதல், ஒருங்கிணைந்த நீர் அமைப்பை உருவாக்குதல், ஒருங்கிணைந்த பூச்சி மேலாண்மை, வேளாண் பண்ணை, இயந்திரங்கள் மற்றும் செயலாக்கம், சுகாதாரம் மற்றும் வேளாண் பயிர்களை பாதுகாப்பதில் உள்ள பிரச்சினைகளை தீர்ப்பது ஆகியவற்றில் ஒருங்கிணைப்பு ஏற்படும். புரிந்துணர்வு உடன்படிக்கையின்படி, இரு நாடுகளையும் சேர்ந்த பிரதிநிதிகளை உள்ளடக்கிய கூட்டுப் பணிக் குழு அமைக்கப்படும். இந்தக் குழுவினர், இரு நாடுகளும் இணைந்து செயல்படுவதற்கான விரிவான திட்டங்களை வகுப்பார்கள். மேலும், புரிந்துணர்வு ஒப்பந்தம் எவ்வாறு செயல்படுத்தப்படுகிறது என்பதை கண்காணிப்பார்கள் இந்த புரிந்துணர்வு ஒப்பந்தம், கையெழுத்தாகும் நாளில் செயல்பாட்டுக்கு வரும். அதிலிருந்து 5 ஆண்டுகளுக்கு செயல்பாட்டில் இருக்கும். இந்த ஒப்பந்தத்தை ரத்துசெய்வதாக ஏதாவது ஒரு நாடு, 6 மாதங்களுக்கு முன்பு எழுத்துப்பூர்வமாக தெரிவிக்காத பட்சத்தில், தானாகவே இந்த ஒப்பந்தம் மீண்டும் 5 ஆண்டுகளுக்கு நீட்டிக்கப்படும்.